E je chê e simpri chê. Magari o vin ancje nô une tendence a jessi ripetitîfs, però no si pues fâ nuie di diviers, se a contin simpri chê dal ors. Par esempli chê de “macroregione dal nord”.
E alore ve chi un articul jessût ai 11 di Otubar dal 2012, ancjemò une vore atuâl.
FRIÛL IS NOT PADANIA. NO SARAIAL IL CÂS DI VÊ UNE RAPRESENTANCE PLUI FURLANE?
Ni macroregjons, ni micropolitics
«Continuiamo così, facciamoci del male». Se sù par jù un mês indaûr si jerin lassâts cuntune citazion di Nanni Moretti, cumò nus tocje tacâ di gnûf cuntune frase gjavade fûr di “Ecce Bombo”, che e piture ben la situazion di chestis setemanis e di chescj mês in Friûl.
Chest al vâl sot diviers ponts di viste, ma in particolâr in cont dai disvilups plui resints de politiche regjonâl. Cun di fat, se di une bande o cjapìn cun plasê at che dopo passe doi mês e mieç finalmentri il Guvier de Regjon al à deliberât di ricori denant de Cort Costituzionâl cu la impugnazion di chês normis de revision de spese che a son cuintri de autonomie speciâl e de tutele des minorancis, di in chê altre nus tocje vê i sgrisui par cemût che a van lis robis. Esemplis clârs che a dan pardabon aviliment a son la iniziative dai conseîrs regjonâi de Lega Nord che cualchi setemane indaûr a àn fat indenant une mozion pe costituzion di une Macroregjon dal Nord cun dentri ancje il Friûl e Triest e l’ativisim dal president Tondo a fâsi viodi dongje di Formigoni, par pandi l’interès e la disponibilitât dal Friûl-VJ a jentrâ dentri di une fantomatiche struture teritoriâl, istituzionâl e aministrative di chê fate.
A son operazions faladis sul plan de vision strategjiche e de azion tatiche. Chescj sorestants no mostrin dome di no savê, di no capî o di no volê fâ savê e fâ capî che «Friûl is not Padania», ma no si rindin nancje cont che nol è par sigûr in cheste maniere che a puedin difindi la autonomie speciâl che di chê si jemplin la bocje ogni moment. Cun cuale credibilitât puedino vierzi une tratative o un resonament cul Guvier – ametût che a Rome a vedin voie di fâlu… – in chestis cundizions? E cussì, cemût che al salte fûr ogni dì, il Stât al va indenant a fâur cuintri aes autonomiis, a chês speciâls in particolâr e soredut a chês speciâls che i lôr rapresentants a mostrin di no jessi in stât di prudelâlis.
Saraial un câs che a Aoste o tes provinciis autonomiis di Trent e Bolzan nissun al sedi interessât a cheste fantomatiche macroregjon? Al vignarès cuasi di ridi, se nol fos di vaî, che par cjatâ cualchidun che al difindi la autonomie speciâl de regjon Friûl-VJ bisugne lei ce che e dîs la ministre Cancellieri… Cussì al va il mont: macroregjons e micropolitics.
Par no fevelâ dai industriâi, che cemût che al è saltât fûr la setemane stade a Pordenon, la lôr prospetive «gnove» e sarès chê dal «Nord-est»: tant a dî che la alternative a di un «di bessoi» di tornâ inventâ e sarès chê dal «fasso tuto mi». Piês il tacon de buse…
Al torne a saltâ fûr il probleme de rapresentance dal Friûl. E je ore che si cjati une soluzion: alc di gnûf, fûr de partitocrazie taliane e di un ciert autonomisim vaiot e sotan. Par dâ vôs a une comunitât che e à voie di vivi e no di sorevivi, cun relazions positivis cul mont e cence vê pôre di se. Un Friûl alternatîf, un Friûl diferent, un “Friûl Friûl”.
EURO FURLAN
eurofurlan@gmail.com
11/10/2012
fur_Latn fur_Latn fur_Latn lus_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk